Euroopan talous- ja sosiaalikomitean lausunto aiheesta "Ehdotus Euroopan parlamentin ja neuvoston asetus huumausaineprekursoreista" (KOM(2002) 494 lopullinen – 2002/0217 COD)



Virallinen lehti nro C 095 , 23/04/2003 s. 0006 - 0008



Euroopan talous- ja sosiaalikomitean lausunto aiheesta "Ehdotus Euroopan parlamentin ja neuvoston asetus huumausaineprekursoreista" (KOM(2002) 494 lopullinen - 2002/0217 COD) (2003/C 95/02) Neuvosto päätti 14. lokakuuta 2002 Euroopan yhteisön perustamissopimuksen 95 artiklan nojalla pyytää Euroopan talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "yhtenäismarkkinat, tuotanto ja kulutus" -erityisjaosto antoi lausuntonsa 29. tammikuuta 2003. Esittelijä oli An Le Nouail. Euroopan talous- ja sosiaalikomitea hyväksyi 26. ja 27. helmikuuta 2003 pitämässään 397. täysistunnossa (helmikuun 26. päivän kokouksessa) seuraavan lausunnon äänin 106 puolesta, 2 vastaan 3:n pidättyessä äänestämästä. 1. Johdanto 1.1. Jäsenvaltiot pitävät järjestäytyneen huumekaupan torjuntaa erittäin tärkeänä. Useissa jäsenvaltioissa pyritään parantamaan tietojärjestelmiä ja rikosteknisiä menetelmiä sekä varataan lisäresursseja kyseiseen tarkoitukseen. Samalla kehitetään kansainvälistä yhteistyötä, johon osallistuu Interpolin ja Maailman tullijärjestön kaltaisia kansainvälisiä järjestöjä. 1.2. Huumeiden valmistus ja kauppa EU-maissa ovat edelleen unionin alueella toimivien rikollisliigojen tärkeimpiä toimintamuotoja (Europol 2001, EMCDDA 2002). Rikollisliigat hyötyvät huomattavasti globalisoituvan markkinatalouden ja uuden teknologian tarjoamista mahdollisuuksista. 1.3. Valvonnan alaisten kemiallisten aineiden ja esiasteiden (prekursorien) kulkeutumisen torjunta on olennainen osa tehokasta kansainvälistä yhteistyötä. Nykyisen valvonnan perusteella arvioidaan, että maailmassa vuosittain valmistettavista 2,5 miljoonasta tonnista etikkahappoanhydridia 1500 tonnia päätyy heroiinin valmistukseen. Noin 20 prosenttia maailmassa vuosittain tuotettavasta etikkahappoanhydridista valmistetaan Euroopan unionissa. 1.3.1. Etikkahappoanhydridin väärinkäytön torjumiseen ja kemiallisten aineiden alkuperän selvittämiseen tähtäävän järjestelmän avulla on pystytty jäljittämään yksitoista lähes 230 tonnin suuruista etikkahappoanhydridilähetystä, joiden avulla olisi voitu valmistaa 55-230 tonnia heroiinia. 1.4. Kansainvälisen valvontaohjelman avulla on onnistuttu takavarikoimaan 1100 tonnia kaliumpermanganaattia. Kaliumpermanganaatin valvontaohjelmassa edellytetään, että tärkeimmät viejämaat antavat vienti-ilmoituksensa etukäteen. 1.4.1. Lisäksi ohjelman avulla - viivästyttämättä kuitenkaan kohtuuttomasti laillista kansainvälistä kauppaa - on löydetty uusia menetelmiä ja reittejä, joiden kautta kaliumpermanganaattia päätyy kokaiinin valmistukseen. 2. Yleistä 2.1. Lainsäädäntö 2.1.1. Kahdenkymmenenkolmen esiastekemikaalin kauppaa koskeva kansainvälinen oikeus perustuu vuonna 1988 huumaus- ja psykotrooppisten aineiden laitonta kauppaa vastaan tehdyn YK:n yleissopimuksen 12 artiklaan. Euroopan yhteisön jäsenvaltiot ovat kyseisen sopimuksen osapuolia. YK:n yleissopimuksen 12 artiklan määräykset sekä kemiallisia aineita käsittelevän toimintaryhmän suositukset, jotka hyväksyttiin vuonna 1991 maailman seitsemän teollistuneimman maan huippukokouksessa Lontoossa, pannaan täytäntöön yhteisön lainsäädännössä asetettujen valvontajärjestelmien avulla. 2.1.2. Toimijoiden velvollisuuksista säädetään kahdessa yhteisön asetuksessa, jotka koskevat yhteisön ja sen ulkopuolisten maiden välistä kauppaa, sekä direktiivissä ja asetuksessa yhteisön sisäisestä kaupasta. Kyseisissä säädöksissä asetetaan valvontatoimia esiasteiden väärinkäytön torjumiseksi. 2.1.3. Jäsenvaltiot voivat toteuttaa kyseisellä alalla varoitustoimenpiteitä, ja lisäksi komissio on esittänyt yhteisön lainsäädännön täytäntöönpanoa koskevia ohjeita ja suuntaviivoja(1). 2.1.4. Neuvoston asetuksella (ETY) N:o 3677/90(2) pyritään valvomaan esiasteiden kauppaa jäsenvaltioiden ja unionin ulkopuolisten maiden välillä, kun taas direktiivissä 92/109/ETY(3) keskitytään sisämarkkinoilla tapahtuvan kaupan valvontaan. 2.1.5. Tekemällä nykyisestä direktiivistä asetuksen komissio pyrkii lainsäädännön yksinkertaistamiseen ja käyttäjäystävällisyyteen. Tämä tulee olemaan entistä tärkeämpää Euroopan unionin laajentuessa, jolloin jokainen direktiivin ja sen liitteiden muutos käynnistää automaattisesti kansalliset täytäntöönpanotoimenpiteet noin 25 maassa. 2.1.6. Tarkasteltavana olevan asetusehdotuksen avulla komissio pyrkii myös edistämään mainittujen kahden säädöksen (asetus (ETY) N:o 3677/90 ja direktiivi 92/109/ETY) yhdenmukaista soveltamista. Tähän mennessä yhteisön lainsäädäntöä ei ole sovellettu yhdenmukaisesti, koska säädökset on saatettu eri tahdissa osaksi kansallista lainsäädäntöä. 2.1.7. Komissio antoi tammikuussa 1998 ehdotuksen direktiivin 92/109/ETY muuttamisesta(4). Parlamentti tuki ensimmäisessä käsittelyssään komission ehdotusta ja ehdotti siihen viittä muutosta(5). Komissio vastasi parlamentin ensimmäisessä käsittelyssä antamaan lausuntoon antamalla muutetun ehdotuksen(6). Neuvosto ei ole vielä tehnyt päätöstä ehdotuksesta. 2.1.8. Komissio on sen vuoksi päättänyt peruuttaa ehdotuksensa direktiivin 92/109/ETY muuttamisesta. Nyt ehdotettavalla asetuksella voidaan taata paremmin, että talouden toimijat noudattavat säännöksiä ja että yhdenmukaiset toimenpiteet pannaan samaan aikaan täytäntöön kaikissa jäsenvaltioissa. 2.1.9. Uudella asetuksella pyritään vahvistamaan yhdenmukaiset toimenpiteet eräiden, laittomien huumausaineiden valmistukseen usein käytettävien kemiallisten aineiden valvomiseksi ja seuraamiseksi. Lisäksi asetus saatetaan yhdenmukaiseksi asetuksen (ETY) N:o 3677/90 jo julkistettujen muutosten kanssa. Kyseisten esiasteiden kauppaa koskevat ja EU:n tullisääntöihin vaikuttavat säännökset muodostavat teollistuneiden maiden merkittävän panoksen maailmanlaajuiseen huumeidentorjuntaan. 2.1.10. Komissio käyttää tätä tilaisuutta hyväkseen määritelläkseen entistä selkeämmin, mitä "luokitellulla aineella" tarkoitetaan, ja lisätäkseen asetukseen sellaisia luonnontuotteita koskevan viittauksen, joista luokiteltuja aineita voidaan helposti uuttaa. 2.2. Yhteistyö 2.2.1. Toimivaltaisten viranomaisten ja toimijoiden (valmistajien, tuottajien, jakelijoiden, tukkukauppiaiden jne.) välinen tiivis yhteistyö ja tietojenvaihto on välttämätöntä ja kaikkien edun mukaista. 2.2.2. Vastuuntuntoiset toimijat eivät halua, että heidän tuotteitaan käytetään laittomien huumausaineiden valmistukseen. ETSK:n mielestä on tarpeen kehittää ja ajantasaistaa erityisesti sellaisia kemianteollisuuden avuksi tarkoitettuja suuntaviivoja, jotka edistävät epäilyttävien liiketoimien tunnistamista ja yleisesti käytettävien, muiden kuin luokiteltujen aineiden kaupan oma-aloitteista valvontaa. 2.2.3. Alalla tehtävän yhteistyön tavoitteena on, että toimijat ilmoittavat toimivaltaisen viranomaisen palveluksessa olevalle yhteyshenkilölleen kaikista seikoista, jotka antavat aihetta olettaa, että kemiallisia aineita voi päätyä huumaus- ja psykotrooppisten aineiden laittomaan valmistukseen. 2.2.4. Valvonnan piiriin kuulumattomien kemiallisten aineiden vapaaehtoinen seuranta Euroopan unionissa on kohdistunut lähinnä synteettisten huumausaineiden laittomassa valmistuksessa käytettäviin kemiallisiin aineisiin. Lisäksi on pyritty torjumaan YK:n kansainvälisen huumevalvontaohjelman UNDCP:n avulla maailmanlaajuisesti sitä, että valvonnan piiriin kuulumattomia kemiallisia aineita käytetään lisääntyvässä määrin laittomien huumausaineiden valmistukseen. Neuvoa-antava asiantuntijaryhmä on laatinut luettelon kemiallisista aineista, joita käytetään heroiinin ja kokaiinin sekä synteettisten huumausaineiden laittomassa valmistuksessa ja joita tulee siis erityisesti tarkkailla. 3. Päätelmä Komitea kannattaa aloitetta ja toteaa, että kyseiseen alaan kuuluvaa yhteisön lainsäädäntöä on sovellettava yhdenmukaisesti, jotta huumausaineiden esiasteiden päätyminen laittomien huumausaineiden valmistukseen voitaisiin estää. Bryssel 26. helmikuuta 2003. Euroopan talous- ja sosiaalikomitean puheenjohtaja Roger Briesch (1) Neuvoston asetuksen N:o 3677/90 3 a artikla. (2) EYVL L 357, 20.12.1990, sellaisena kuin se on viimeksi muutettuna neuvoston asetuksella (EY) N:o 1116/2001 (EYVL L 153, 8.6.2001). (3) EYVL L 370, 19.12.1992. (4) KOM(98) 22 lopullinen (EYVL C 108, 7.4.1998). (5) Asiakirja PE 273.796/1. (6) KOM(1999) 202 lopullinen (EYVL C 162, 9.6.1999).